《铨试后徵山别业寄源侍御》
唐代·殷寅

别业在徵山，登高望畿甸。严令天地肃，城阙如何见。

蔼蔼王侯门，华轩日游衒。幸逢休明代，山虏尚交战。

投策去园林，率名皆拜选。圣君性则哲，济济多英彦。

裴楷能清通，山涛急推荐。謏才甘自屏，薄伎忝馀眷。

虽承国士恩，尚乏中人援。畴昔相知者，今兹秉天宪。

朱绂何赫赫，绣衣复葱茜。

作者简介：陈郡人。殷践猷子。早孤，事母以孝闻。举宏词，为太子校书，出为永宁尉。吏侮谩甚，寅怒杀之，贬澄城丞。